બગસરા યાર્ડ પર ભાજપનો કબજો અકબંધ
સોમવાર, એપ્રિલ 22 2019, 19:49 Hrs(IST)
નવગુજરાત સમય | Publish Date: Nov 7 2018 10:28AM
નવગુજરાત સમય > બગસરા
વિરજીભાઇ ઠુંમર, રવજીભાઈ પાનસુરીયા.
કાંતિભાઈ સતાસિયા-૩૦૪, ગોરધનભાઈ કાનાણી-૨૮૮, પરસોત્તમભાઈ કુનડીયા-૨૬૩, વલ્લભભાઈ ગોધાણી-૨૭૫, બાવાલાલ મોવલીયા-૨૮૮, દેવરાજભાઈ રાક-૨૭૫, બાબુભાઈ સખવાળા-૨૭૯, વેપારી પેનલના વિકાસભાઈ મોદી-૬૪, સંજયભાઈ રફાળીયા-૬૦, જેન્તીભાઈ ખાંદલ-૫૭, હાર્દિકભાઈ માધાણી-૫૫. બગસરા માર્કેટિંગ યાર્ડમાં થયેલા જંગી મતદાન બાદ મંગળવારે યોજાયેલ મતગણતરીમાં કુલ ૧૩ પૈકી ભાજપને ૧૧ તથા બે સીટ કોંગ્રેસને મળી હતી. જેથી યાર્ડ પર ભાજપનો કબજો અકબંધ રહ્યો હતો.
વિગત અનુસાર, બગસરા માર્કેટિંગ યાર્ડમાં મંગળવારે યોજાયેલી મતગણતરીના પરિણામ બાદ ભાજપ ગેલમાં આવી ગયું હતું. સવારે નવ વાગ્યાથી શરૂ થયેલ મતગણતરીમાં લગભગ ૧૧ વાગ્યા સુધીમાં ચિત્ર સ્પષ્ટ થતું જણાવ્યું હતું. જેમાં સૌપ્રથમ ભાજપ પ્રેરિત વેપારી પેનલના તમામ ચાર સદસ્યો ચૂંટાઈ આવતા ભાજપના કાર્યકરોના ટોળા માર્કેટિંગ યાર્ડ ખાતે આવવા લાગ્યા હતા. ખેડૂત વિભાગની ગણતરી શરૂ થયા બાદ લગભગ બે વાગ્યે ચૂંટણી અધિકારી દ્વારા પરિણામ જાહેર કરવામાં આવ્યું હતું. જેમાં ખેડૂત પેનલની આઠ સીટોમાંથી સાત પર ભાજપ તથા એક સીટ પર કોંગ્રેસને વિજેતા જાહેર કરાયા હતા. ચૂંટણી પૂર્વે એક સીટ કોંગ્રેસને બિન હરીફ થઈ હતી. જેથી કુલ ૧૩ પૈકી કોંગ્રેસને ફક્ત બે સીટથી સંતોષ માનવો પડ્યો હતો.
અત્રે ઉલ્લેખનીય છે કે બગસરા તાલુકા પંચાયત તથા જિલ્લા પંચાયતની આ વિસ્તારની બેઠકો કોંગ્રેસ પાસે હોય બગસરા માર્કેટિંગ યાર્ડ કબજે કરવા કોંગ્રેસ દ્વારા ભરપૂર પ્રયાસો કરવામાં આવ્યા હતા. પરંતુ લોક ચુકાદો વિપરીત આવતા કોંગ્રેસી છાવણીમાં નિરાશા વ્યાપી હતી. જ્યારે ભાજપ દ્વારા ફટાકડા ફોડી ઉત્સવ મનાવવામાં આવ્યો હતો.